বিরোধী  দলীয় চিফ হুইপ জয়নুল আবদিন ফারুক ৩ মাসের অন্তর্বর্তীকালীন আগাম জামিন পেয়েছেন। একই সঙ্গে চিকিৎসার জন্য বিদেশ যেতে চাইলে তাকে বাধা দেওয়া হবে না বলে আশা প্রকাশ করেছেন আদালত। বিচারপতি নজরুল ইসলাম চৌধুরী ও বিচারপতি আনোয়ারুল হক সমন্বয়ে গঠিত বেঞ্চ আজ মঙ্গলবার এ আদেশ দেন।    বেলা পৌনে ১২টার দিকে শুনানিতে অংশ নিয়ে ফারুকের আইনজীবী ব্যরিস্টার মওদুদ আহমদ তার ৬ মাসের জামিন মঞ্জুর ও রুল জারির আরজি জানান। এ সম রাষ্ট্রপক্ষে ডেপুটি অ্যাটর্নি জেনারেল মোহাম্মদ উল্লাহ কিসলু এর বিরোধিতা করেন। পরে শুনানি শেষে বিচারপতি  নজরুল ইসলাম চৌধুরী ও বিচারপতি আনোয়ারুল হকের সমন্বয়ে গঠিত বেঞ্চ ৩ মাসের আগাম জামিন মঞ্জুর করে।    বেলা ১২টার দিকে ফারুককে অ্যাম্বুলেন্সে করে আবার রাজধানীর ইউনাইটেড হাসপাতালে নিয়ে যাওয়া হয়।    মঙ্গলবার সকাল ১০ টা ২০ মিনিটে ইউনাইটেড হাসপাতালের একটি অ্যাম্বুলেন্সে করে তাকে হাইকোর্টে নিয়ে আসা হয়। পুলিশ ফারুককে হাসপাতাল থেকে বের হতে বাধা দিচ্ছে- আদালতে আইনজীবীরা এ কথা জানালে সোমবার হাইকোর্ট তাকে আদালতে আনতে ঢাকার পুলিশ কমিশনারকে নির্দেশ দেয়। এর আগে ওই বেঞ্চে বিকেল ৪টায় শুনানির জন্য সময় নির্ধারণ  ছিল। কিন্তু পুলিশের বাধার মুখে হাসপাতাল থেকে আদালতে আসতে পারেননি জয়নুল আবদিন ফারুক। বিষয়টি পরে নজরে আনা হলে আদালত শুনানির সময় পিছিয়ে ফারুককে আদালতে হাজির করতে ডিএমপি কমিশনারকে নির্দেশ দেন।    প্রসঙ্গত, গত ৬ জুলাই বিএনপি-জামায়াত আহূত ৪৮ ঘণ্টার হরতালের প্রথম দিন সকালে মানিক মিয়া এভিনিউ এলাকায় পুলিশের বেধড়ক লাঠিপেটায় আহত হন বিরোধীদলীয় চিফ হুইপ ফারুক। তাকে ইউনাইটেড হাসপাতালে চিকিৎসা দেওয়া হচ্ছে।